Reglement for obligatorisk utplassering i praksis 
Vedtatt 23.04.07 av styret ved Det juridiske fakultetet, med hjemmel i § 2 i forskrift 24.11.05 for studier ved Universitetet i Tromsø (JF 35-07).

1. DEFINISJONER

§ 1-1 I dette reglement forstås med

a) Kontaktlærer: Faglig ansatt ved Det juridiske fakultet med særlig ansvar for studenten i praksisperioden.  

b) Praksisveileder: Jurist ansatt ved praksisstedet med særlig ansvar for studenten i praksisperioden.

c) Privatist: Med privatist menes en person som ikke har studierett ved det aktuelle studium/emnet ved Universitetet i Tromsø, men er gitt adgang til å framstille seg til eksamen etter bestemmelsen i lov om universiteter og høyskoler § 3-10 nr.1 annet punktum.
d) Praksisplan: Oversikt fra praksisstedet over de oppgaver studenten vil ha i løpet av praksisperioden.
e) Særplass: Plass forbeholdt studenter som oppfyller nærmere bestemte vilkår.

f) Annen praksis: Relevant yrkespraksis før eller i løpet av studietiden


2. FORMÅL

§ 2-1 Formålet med praksisordningen er å gi studentene en innføring i praktisk juridisk arbeid og bedre forståelsen av hvilke krav ulike yrkesoppgaver stiller til juridisk kunnskap.

§ 2-2 Godkjent praksisperiode og rapport må være bestått senest en uke før skoleeksamen på 4. avd. master, jf pkt 8.2.4, tredje ledd i studieplanen for graden master i rettsvitenskap. 
§ 2-3 Obligatorisk praksis kan ikke gjennomføres før man har bestått 3. avd. master. Tilsvarende gjelder for gjennomføring og godkjenning av annen relevant yrkespraksis. Dette er imidlertid ikke til hinder for at man i særskilte tilfeller kan godkjenne tidligere yrkespraksis som er gjennomført før oppstart på studiet.

3. FORBEREDELSE
§ 3-1 Praksisperioden er fire uker og skal normalt gjennomføres i høstsemesteret etter nærmere bestemmelse av fakultetet. Det kan gjøres unntak fra vedtatt praksistidspunkt dersom særlige grunner tilsier dette.

Studenter som innvilges dispensasjon fra fastsatt praksistidspunkt må som utgangspunkt selv finne praksisplass og få denne godkjent av fakultetet innen en fastsatt frist.


§ 3-2 Studenter som skal ha praksis melder fra innen en frist fakultetet fastsetter. Søknad om særplass m v sendes fakultetet innen samme frist.

§ 3-3 Fakultetet behandler søknader om særplass først, jfr. § 3-4. Alle søknadene skal delta i loddtrekning som er bestemmende for i hvilken rekkefølge studentene skal velge praksisplass blant de plassene som er til fordeling. Praksisplass tildeles etter studentens valg blant praksisplasser som ikke er tildelt tidligere. Praksisplasser som må holdes av til innvilgede særplasser anses for tildelt i forhold til søkere uten særplass.

§ 3-4 Særplass på et bestemt sted kan bare innvilges på grunnlag av tvingende sosiale, familiære og helsemessige grunner som f. eks.
- enslig forsørger 
- omsorgsansvar for barn under og i skolepliktig alder
- spesielle personlige/sosiale forhold (sykdom eller andre særlige grunner).

Ved søknad om særplass må all relevant dokumentasjon vedlegges.

§ 3-5 Praksisplasser tildeles normalt i Nord-Norge. Praksisplass annetsteds kan tildeles når praksisplass i Nord-Norge ikke kan skaffes, når vilkårene for særplass er oppfylt eller i andre særlige tilfeller. I særlige tilfelle kan det opprettes praksisplasser i utlandet. Praksisplass skal godkjennes av Det juridiske fakultet.

§ 3-6 Et minstekrav for godkjennelse av praksisplass er at vedkommende kontor driver juridisk virksomhet under ledelse av minst en jurist. Praksisplass kan godkjennes i privat sektor ved advokatkontor, bank og forsikringsselskap e.l. Innenfor den offentlige sektor kan praksisplass godkjennes ved dommerkontor, statsadvokatkontor, politikammer, og ved statlige, fylkeskommunale og kommunale kontorer e.l. 

§ 3-7 Aktuelle praksiskontor må gi et generelt tilsagn om praksisplass for den enkelte praksisperiode. En jurist ved kontoret skal utpekes som studentens veileder. Det vises for øvrig til utarbeidet veiledning fra fakultetet.

§ 3-8 I forkant av praksisperioden skal studentene delta på et praksisforberedende kurs. Praksisperioden skal avsluttes med en obligatorisk rapport. 

§ 3-9 Deltakelse i praksisforberedende undervisning er obligatorisk. 
§ 3-10 Dersom en student ikke kan møte til den praksisforberedende undervisningen på grunn av sykdom, må legeattest leveres fakultetet senest to døgn etter avholdt undervisning. Dersom en student på grunn av andre særskilte forhold ikke kan delta på den praksisforberedende undervisningen, må dette bekreftes på tilsvarende måte som ved sykdom.
§ 3-11 Den praksisforberedende undervisning inneholder følgende   emner: 
- formålet med praksisordningen
- praktisk juridisk metode
- rettspolitiske og rettssosiologiske problemstillinger i praksis
- yrkesetiske problemstillinger
- utforming av praksisrapport

- praktisk informasjon om praksisperioden

§ 3-12 Studentene tildeles et eget praksiskandidatnummer i forbindelse med leveringen av praksisrapport. 

4. PRAKSISENS INNHOLD

§ 4-1 Studenten skal delta i praktisk juridisk arbeid for å få best mulig innblikk i hvordan jussen fungerer i det praktiske liv. 

Praksisperioden skal gi innsikt i kontorets arbeidsoppgaver, organisering og saksbehandling; herunder klienters og parters problemoppfatning, praktisk juridisk analyse og fremgangsmåter for å løse sakene. 

Relevante arbeidsoppgaver bør være saksutredning, utforming av forslag til brev, prosesskrifter eller avgjørelser m v. Studenten bør trekkes inn i faglige diskusjoner som har tilknytning til de daglige gjøremål ved kontoret. Studenten bør også få være til stede ved konferanser, befaringer, rettsmøter etc. 
I og med at studenten ikke er lønnet skal han/hun ikke brukes som vanlig arbeidskraft. På den annen side er det viktig at studenten yter noe selv, for på den måten å få et bedre innblikk i det som foregår på kontoret.

§ 4-2 Studenten arbeider vanlig arbeidsdag ved praksiskontoret. Fravær av betydning rapporteres til fakultetet. Praksiskontoret gir studenten bekreftelse på at studenten har gjennomført praksis.

5. STUDENTENS ANSVAR
§ 5-1 Studenten plikter å kontakte praksisstedet så snart som mulig etter at plassvalget er foretatt.

§ 5-2 Studenten plikter å kontakte kontaktlærer ved fakultetet i forbindelse med rapportskriving, for å diskutere rapportens innhold.

6. PRAKSISSTEDETS/PRAKSISVEILEDERS OPPGAVER

§ 6-1 Før tiltredelse utarbeider praksiskontoret en plan for de aktiviteter som studenten skal være med på, jfr. veiledning fra Det juridiske fakultet. Planen sendes fakultetet innen 2 uker før praksisstart.

§ 6-2 Veilederen skal første dag gi en generell orientering om kontorets organisasjon og virksomhet. Studenten skal gis en omvisning hvor kontorrutiner, journal- og arkivsystemer etc. blir forklart. Studenten skal anvises en egen arbeidsplass ved kontoret. Veilederen skal orientere om taushetsplikt, og studenten skal underskrive taushetserklæring.

§ 6-3 Praksisveileder må avsette tid til veiledning minimum tilsvarende 2 x 45 min. pr uke.

§ 6-4 Studenten har krav på veiledning fra praksisveileder om emnevalg, emneavgrensning og om opplegget av rapporten for øvrig. Praksisveileder skal påse at studenten redegjør for rettskildebruken. Om nødvendig skal han/hun hjelpe studenten å finne aktuelle rettskilder og forklare bruken av disse. 
7. KONTAKTLÆRERS OPPGAVER


§ 7-1 Studenten skal ha en fast kontaktlærer ved fakultetet. Kontaktlærer og praktikant bør avtale faste kontakttider.
§ 7-2 Studenten har krav på veiledning fra kontaktlærer om emnevalg, emneavgrensning og om opplegget av rapporten for øvrig.
§ 7-3 Kontaktlærer skal, i samråd med studenten, sette en frist for innlevering av utkast til praksisrapport.


8. PRAKSISRAPPORTEN

 
§ 8-1 Praksisrapporten skal være et selvstendig arbeid. Dette er ikke til hinder for at studenten diskuterer så vel rapportens innhold som form med andre.

§ 8-2 Rapportens innhold: 

Rapporten skal inneholde en kort oversikt over de arbeidsoppgaver og saker studenten har hatt i praksisperioden. Den skal gi en grundig analyse av en eller flere saker eller juridiske problemstillinger studenten har kommet i kontakt med på praksisplassen. Analysen skal omfatte det problem som ligger til grunn for saken, de faktiske forhold som er av betydning og de rettsreglene som kommer til anvendelse. 

Studenten skal finne fram til å gjennomgå aktuelle rettskilder. Rapporten skal gi uttrykk for hvilke løsninger som kan være aktuelle etter gjeldende rett.  

Rapporten skal inneholde presise kildehenvisninger.

Dersom saken ligger til rette for det, bør studenten også gi en rettspolitisk vurdering av de løsninger han/hun er kommet frem til. Studenten kan videre gi rettssosiologiske synspunkter på saken(e) eller andre problemstillinger han/hun er kommet i kontakt med i praksisperioden. 
Det er også anledning til å trekke inn yrkesetiske spørsmål. 

§ 8-3 Rapportens lengde vil avhenge noe av de problemer/saker studenten har behandlet, men bør normalt ha en lengde på 3.500-5000 ord. Bruk linjeavstand 1,5. Innholdsfortegnelse og litteraturliste regnes ikke med i rammene ovenfor. Fotnoter og sluttnoter skal medregnes.  

§ 8-4 Den endelige rapporten skal leveres i to maskinskrevne eksemplarer innen fastsatt frist. Det skal også leveres en elektronisk versjon.  Fjerdeavdelingsansvarlige kan gi dispensasjon fra innleveringsfristen dersom særlige grunner foreligger.
§ 8-5 Studenten skal foreta en kort, skriftlig vurdering av praksisen som leveres fakultetet sammen med rapporten.

§ 8-6 Rapportens forside skal inneholde følgende:

- Kontaktlærers navn

- Veileders og praksisstedets navn

- Studentens navn

- Tildelt praksiskandidatnummer

9. SENSUR

§ 9-1 Spørsmålet om gjennomføringen av praksisperioden og den innleverte rapport skal godkjennes, bedømmes av to sensorer, hvorav kontaktlærer normalt skal være den ene.

Ved bedømmelsen gis det ikke karakterer, men godkjent/ ikke godkjent. Er sensorene uenige om bedømmelsen, oppnevner fakultetet oppmann. Ved bedømmelsen av rapporten bør det så vidt mulig skrives kommentarer som kan gi veiledning om hvorvidt synspunktene i rapporten holder faglige mål, og om hvordan de kan forbedres.
Kommentarene vil være tilgjengelige for studentene i ettertid.


§ 9-2 Hvis gjennomføringen av praksisperioden ikke blir godkjent, må studenten ha ny praksisperiode.

§ 9-3 Hvis gjennomføringen av praksisperioden blir godkjent, men ikke praksisrapporten, skal det gis en frist for innlevering av ny rapport. Denne fristen settes til tre uker fra offentliggjøring av sensur. Hvor særlige grunner foreligger, kan fjerdeavdelingsansvarlige dispensere fra denne fristen.
§ 9-4 Dersom studenten må levere ny rapport, kan studenten få tildelt ny kontaktlærer.

§ 9-5 Er det satt frist for innlevering av ny praksisrapport
, og det ikke er grunnlag for dispensasjon, må studenten ha ny praksisperiode dersom ny rapport ikke blir levert innen den fastsatte frist. 
Det samme gjelder om det blir levert ny rapport som ikke blir godkjent.


10. GODKJENNING AV ANNEN PRAKSIS

§ 10-1 I særlige tilfeller kan fakultetet godkjenne relevant yrkespraksis i studietiden som obligatorisk juridisk praksis. Det øvrige reglementet gjelder så langt det passer.

§ 10-2 Alle søknader om godkjenning av annen praksis som tilsvarende obligatorisk praksis behandles samlet. Søknad skal være innkommet innen 15. august. Senere innkomne søknader behandles ikke. For å komme i betraktning må praksisen være relevant og ha vært i fulltids arbeid i minst åtte uker. Dertil skal kvaliteten av praksis bedømmes.
11. PRIVATISTER

§ 11-1 Privatister må selv finne praksisplass. 

§ 11-2 Slike praksisplasser skal godkjennes av Det juridiske fakultet innen en fastsatt frist. Ved søknad om godkjenning av praksisplass må det legges ved bekreftelse fra praksisstedet på at privatisten tilbys praksisplass.  Søknaden må også inneholde en plan for praksisperioden, samt opplyse om praksisveileders navn.
§ 11-3 Privatister får ikke tildelt kontaktlærer ved Det juridiske fakultet.

§ 11-4 Praksissteder som tilbyr praksisplass til privatister, mottar ingen økonomisk kompensasjon fra Det juridiske fakultet. 

§ 11-5 Privatister betaler gjeldende privatistgebyr for sensur av praksisrapport.

§ 11-6 Reglement for obligatorisk praksis for øvrig gjelder så langt det passer.

§ 11-7 Dersom praksisrapporten ikke godkjennes, gis det mulighet for tilbakemelding til privatisten fra førstesensor.  

12. DISPENSASJON

§ 12-1 Studieutvalget kan dispensere fra reglementet dersom sterke grunner tilsier det.
13. IKRAFTTREDEN
§13-1 Reglementsendringen gjelder fra 01.08.07.

� Se også punkt 6 for mer informasjon om praksisstedets/praksisveileders oppgaver


� Jfr. § 9-3

